http://www.thaigov.go.th

 วันนี้ (3 เมษายน 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติสถาบันบัณฑิตพัฒนบริหารศาสตร์ พ.ศ. ....

 2. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุม อาคาร พ.ศ. 2522

 3. เรื่อง การออกกฎกระทรวง และประกาศกระทรวงมหาดไทย ตามมติคณะรัฐมนตรี

 เมื่อวันที่ 27 มีนาคม 2561

|  |
| --- |
| **เศรษฐกิจ- สังคม** |

 4. เรื่อง แนวทางการรณรงค์เพื่อสืบสานคุณค่าทางวัฒนธรรม เนื่องในประเพณีสงกรานต์ ประจำปี 2561 (สงกรานต์วิถีไทย ใช้น้ำคุ้มค่า ชีวาปลอดภัย)

 5. เรื่อง ขอทบทวนมติคณะรัฐมนตรี เรื่องขออนุมัติเปิดสถานกงสุลสหพันธรัฐรัสเซีย

 ณ จังหวัดภูเก็ต เป็น เรื่องขออนุมัติเปิดสถานกงสุลใหญ่สหพันธรัฐรัสเซีย

 ณ จังหวัดภูเก็ต (กระทรวงการต่างประเทศ)

|  |
| --- |
| **ต่างประเทศ** |

 6. เรื่อง ร่างหนังสือการบริหารจัดการระหว่างเครือข่ายการติดตามตรวจสอบการตกสะสม ของกรดในภูมิภาคเอเชียตะวันออก (EANET) และโครงการเฝ้าระวังบรรยากาศ โลกภายใต้องค์การอุตุนิยมวิทยาโลก (WMO/GAW) เกี่ยวกับการตกลงยอมรับให้ EANET เป็นเครือข่ายสนับสนุน WMO/GAW

 7. เรื่อง ร่างปฏิญญาเสียมราฐ ค.ศ. 2018

 8. เรื่อง การรับรองร่างปฏิญญารัฐมนตรีสำหรับการประชุม Asian and Pacific Energy Forum ครั้งที่ 2

9. เรื่อง แนวทางในการพัฒนาการประมงของประเทศให้ปลอดจากสัตว์น้ำและสินค้า ประมงจากการทำประมงผิดกฎหมาย ขาดการรายงาน และไร้การควบคุม

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 3 เมษายน 2561)

ด้วยการสแกน QR Code

|  |
| --- |
| **แต่งตั้ง** |

 10. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์ งบประมาณทรงคุณวุฒิ) (สำนักนายกรัฐมนตรี)

 11. เรื่อง การแต่งตั้งกรรมการผู้ทรงคุณวุฒิในคณะกรรมการสถาบันอนุญาโตตุลาการ

 12. เรื่อง แต่งตั้งกรรมการผู้ช่วยรัฐมนตรี

 13. เรื่อง การแต่งตั้งคณะกรรมการพิจารณาร่างพระราชบัญญัติตำรวจแห่งชาติ พ.ศ. ....

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติสถาบันบัณฑิตพัฒนบริหารศาสตร์ พ.ศ. ....**

                    คณะรัฐมนตรีมีมติอนุมัติหลักการร่างพระราชบัญญัติสถาบันบัณฑิตพัฒนบริหารศาสตร์

พ.ศ. .... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้ รับความเห็นของกระทรวงการคลัง กระทรวงยุติธรรม สำนักงบประมาณ และสำนักงาน ก.พ.ร. ไปประกอบการพิจารณาด้วย  แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

                    **ร่างพระราชบัญญัติดังกล่าว** แบ่งออกเป็น 9 หมวด  และบทเฉพาะกาล รวมทั้งสิ้น 96 มาตรา สรุปสาระสำคัญได้ดังนี้

 1. กำหนดให้ปรับเปลี่ยนสถานะสถาบันบัณฑิตพัฒนบริหารศาสตร์จากที่เป็นส่วนราชการไปเป็นหน่วยงานในกำกับของรัฐที่ไม่เป็นส่วนราชการตามกฎหมายว่าด้วยระเบียบการบริหารราชการแผ่นดิน กฎหมายว่าด้วยระเบียบบริหารราชการกระทรวงศึกษาธิการ และกฎหมายว่าด้วยการปรับปรุงกระทรวง ทบวง กรม และ ไม่เป็นรัฐวิสาหกิจตามกฎหมายว่าด้วยวิธีการงบประมาณและกฎหมายอื่น

 2. กำหนดให้กิจการของสถาบันไม่อยู่ภายใต้บังคับแห่งกฎหมายว่าด้วยการคุ้มครองแรงงานและกฎหมายว่าด้วยแรงงานสัมพันธ์  แต่พนักงานสถาบันต้องได้รับการคุ้มครองและประโยชน์ตอบแทนไม่น้อยกว่า ที่กำหนดในกฎหมายว่าด้วยการคุ้มครองแรงงาน

 3. กำหนดให้สถาบันมีอำนาจในการซื้อ ขาย รับจ้าง สร้าง จัดหา โอน รับโอน เช่า ให้เช่า เช่าซื้อ ให้เช่าซื้อ แลกเปลี่ยน  และจำหน่าย  หรือทำนิติกรรมใด ๆ ตลอดจนถือกรรมสิทธิ์  มีสิทธิครอบครอง หรือมีทรัพยสิทธิต่าง ๆ ในทรัพย์สิน  หรือมีสิทธิในทรัพย์สินทางปัญญา  หรือหาประโยชน์จากทรัพย์สินทางปัญญา และจำหน่ายทรัพย์สินทั้งภายในและภายนอกราชอาณาจักร รวมทั้งรับเงินหรือทรัพย์สินที่มีผู้อุดหนุน  หรืออุทิศให้  และ สถาบันสามารถกู้ยืมเงินและให้กู้ยืมเงินโดยมีหลักประกันด้วยบุคคล หรือทรัพย์สิน การถือหุ้น  การเข้าเป็นหุ้นส่วน การลงทุนและการร่วมลงทุน ทั้งนี้ เพื่อประโยชน์แก่กิจการของสถาบัน  นอกจากนี้  สามารถกำหนดค่าตอบแทนหรือค่าตอบแทนพิเศษ   รวมทั้งสวัสดิการ สิทธิประโยชน์และประโยชน์อย่างอื่นให้แก่ผู้ปฏิบัติงานในสถาบัน  ทั้งนี้

ตามหลักเกณฑ์ วิธีการ และเงื่อนไข  ที่กำหนดในข้อบังคับของสถาบัน  ตลอดจนสามารถปกครอง ดูแล บำรุงรักษา จัดการ ใช้ และจัดหาประโยชน์จากทรัพย์สินของสถาบัน และที่ราชพัสดุตามกฎหมายว่าด้วยที่ราชพัสดุ

 4. กำหนดให้รายได้ของสถาบันไม่เป็นรายได้ที่ต้องนำส่งคลังเป็นรายได้แผ่นดินตามกฎหมายว่าด้วยเงินคงคลังและกฎหมายว่าด้วยวิธีการงบประมาณ หรือกฎหมายอื่น

 5. กำหนดให้บรรดาอสังหาริมทรัพย์ที่สถาบันได้มาโดยมีผู้อุทิศให้หรือได้มาโดยการซื้อด้วย เงินรายได้ของสถาบัน  หรือแลกเปลี่ยนกับทรัพย์สินของสถาบัน  หรือได้มาโดยวิธีอื่น ไม่ถือเป็นที่ราชพัสดุและให้เป็นกรรมสิทธิ์ของสถาบัน

 6. กำหนดให้ทรัพย์สินของสถาบันที่ใช้เพื่อประโยชน์เกี่ยวกับการศึกษา การวิจัย  การบริการ ทางวิชาการ และการทำนุบำรุงศิลปวัฒนธรรม ไม่อยู่ในความรับผิดแห่งการบังคับคดีทั้งปวง รวมทั้ง การบังคับ ทางปกครอง และบุคคลใดจะยกอายุความหรือระยะเวลาในการครอบครองขึ้นเป็นข้อต่อสู้กับสถาบันในเรื่องทรัพย์สินของสถาบันมิได้

 7. กำหนดให้มีอธิการบดีเป็นผู้บังคับบัญชาสูงสุด  และรับผิดชอบการบริหารงานของสถาบัน

กำหนดวาระการดำรงตำแหน่ง การพ้นจากตำแหน่ง คุณสมบัติลักษณะต้องห้าม และให้มีอำนาจหน้าที่ตามที่กำหนด

 8. กำหนดหลักเกณฑ์และวิธีการประกันคุณภาพการศึกษาและการประเมินการดำเนินงานของสถาบัน

**2. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความ ในพระราชบัญญัติควบคุมอาคาร พ.ศ. 2522 ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

                   **สาระสำคัญของร่างกฎกระทรวง**

1. กำหนดให้กฎกระทรวงฯ มีผลใช้บังคับเมื่อพ้นกำหนด 180 วันนับแต่วันประกาศ ในราชกิจจานุเบกษาเป็นต้นไป

                   2. กำหนดให้การขออนุญาต การขอต่ออายุใบอนุญาต การขอใบรับรอง การขอโอนใบอนุญาตหรือการขอใบแทน และเอกสารประกอบคำขอตามกฎกระทรวงนี้ถ้าได้กระทำในรูปแบบของข้อมูลอิเล็กทรอนิกส์ ตามกฎหมายว่าด้วยธุรกรรมทางอิเล็กทรอนิกส์ตามที่คณะกรรมการควบคุมอาคารกำหนด ให้ถือว่ามีผลโดยชอบด้วยกฎหมาย เช่นเดียวกับการดำเนินการโดยเอกสาร

**3. เรื่อง การออกกฎกระทรวง และประกาศกระทรวงมหาดไทย ตามมติคณะรัฐมนตรี เมื่อวันที่ 27 มีนาคม 2561**

 คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ ดังนี้

 1. ร่างกฎกระทรวงยกเลิกการกำหนดอัตราค่าธรรมเนียมคำขออนุญาตเพื่อกลับเข้ามาในราชอาณาจักรอีกตามมาตรา 39 วรรคสอง สำหรับคนต่างด้าวสัญชาติกัมพูชา ลาว และเมียนมา ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงาน หรือได้รับอนุญาตให้เข้ามาอยู่ในราชอาณาจักรเป็นกรณีพิเศษ ชนิดใช้ได้ครั้งเดียว เป็นการชั่วคราว พ.ศ. ....

 2. ร่างประกาศกระทรวงมหาดไทย เรื่อง การอนุญาตให้คนต่างด้าวสัญชาติกัมพูชา ลาว และ เมียนมา ที่อยู่ในราชอาณาจักรเป็นกรณีพิเศษ สามารถเดินทางออกนอกราชอาณาจักรกลับประเทศต้นทางเพื่อไปร่วมงานประเพณีสงกรานต์ ประจำปี พ.ศ. 2561

 3. ร่างประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ เฉพาะกิจการประมงทะเล ตามมติคณะรัฐมนตรี เมื่อวันที่ 16 มกราคม พ.ศ. 2561 (ฉบับที่ 2)

 4. ร่างประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ เฉพาะกิจการแปรรูปสัตว์น้ำ ตามมติคณะรัฐมนตรี เมื่อวันที่ 16 มกราคม พ.ศ. 2561 (ฉบับที่ 2 )

 5. ร่างประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นพิเศษ ตามมติคณะรัฐมนตรี เมื่อวันที่ 16 มกราคม พ.ศ. 2561 (ฉบับที่ 2)

 **สาระสำคัญของกฎกระทรวงและประกาศฯ** มีดังนี้

 1. ออกกฎกระทรวงยกเลิกการกำหนดอัตราค่าธรรมเนียมคำขออนุญาตเพื่อกลับเข้ามาในราชอาณาจักรอีก ตามมาตรา 39 วรรคสอง ชนิดใช้ได้ครั้งเดียว ระหว่างวันที่ 5 เมษายน 2561 ถึงวันที่ 30 เมษายน 2561 สำหรับคนต่างด้าวสัญชาติกัมพูชา ลาว และเมียนมา ซึ่งเข้ามาเพื่อทำงานในราชอาณาจักรตามบันทึกความเข้าใจว่าด้วยความร่วมมือด้านการจ้างแรงงาน และที่ผ่านการพิสูจน์สัญชาติ ที่เดินทางออกนอกราชอาณาจักร กลับประเทศต้นทางเพื่อร่วมงานประเพณีสงกรานต์ประจำปี พ.ศ. 2561 และเดินทางกลับเข้ามาในราชอาณาจักรภายในระยะที่กำหนด

 2. ออกประกาศกระทรวงมหาดไทย อนุญาตให้แรงงานต่างด้าวที่ถือบัตรประจำตัวคนซึ่งไม่มีสัญชาติไทย (บัตรสีชมพู) รวมถึงผู้ติดตามซึ่งเป็นบุตร ที่อายุไม่เกิน 18 ปี และระยะเวลาการอนุญาตให้อยู่ในราชอาณาจักรยังคงเหลืออยู่ เดินทางออกนอกราชอาณาจักรกลับประเทศต้นทางเพื่อร่วมงานประเพณีสงกรานต์ประจำปี พ.ศ. 2561 ระหว่างวันที่ 5 เมษายน 2561 ถึงวันที่ 30 เมษายน 2561 และเดินทางกลับเข้ามาในราชอาณาจักรภายในระยะเวลาที่กำหนด โดยไม่ถือว่าเป็นการออกนอกเขตพื้นที่จังหวัดที่ได้จัดทำทะเบียนประวัติ หรือจังหวัดได้รับอนุญาตให้ทำงาน

 3. ออกประกาศกระทรวงมหาดไทย แก้ไขเพิ่มเติมประกาศกระทรวงมหาดไทยซึ่งออกตามมติคณะรัฐมนตรีเมื่อวันที่ 16 มกราคม 2561 จำนวน 3 ฉบับ เพื่อให้แรงงานต่างด้าวที่ยังไม่ได้พิสูจน์สัญชาติที่ได้ยื่นเรื่องขอจัดทำหรือปรับปรุงทะเบียนประวัติไว้กับกรมการจัดหางาน ภายในวันที่ 31 มีนาคม 2561 สามารถอยู่ในราชอาณาจักรและทำงานได้จนถึงวันที่ 30 มิถุนายน 2561 และการปรับเพิ่มระยะเวลาการดำเนินการของเจ้าหน้าที่ในการตรวจลงตรา (Visa) ประทับตราให้อยู่ในราชอาณาจักรขออนุญาตทำงานและจัดทำ/ปรับปรุงทะเบียนประวัติให้กับแรงงานต่างด้าว ออกไปถึงวันที่ 30 มิถุนายน 2561

|  |
| --- |
| **เศรษฐกิจ- สังคม** |

**4. เรื่อง แนวทางการรณรงค์เพื่อสืบสานคุณค่าทางวัฒนธรรม เนื่องในประเพณีสงกรานต์ ประจำปี 2561 (สงกรานต์วิถีไทย ใช้น้ำคุ้มค่า ชีวาปลอดภัย)**

 คณะรัฐมนตรีมีมติรับทราบแนวทางการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์ ประจำปี 2561 ภายใต้แนวคิด “สงกรานต์วิถีไทย ใช้น้ำคุ้มค่า ชีวาปลอดภัย” ตามที่ กระทรวงวัฒนธรรม(วธ.) เสนอ โดยมีรายละเอียดแนวทางการรณรงค์ที่สำคัญสรุปได้ดังนี้

 1. การรณรงค์จัดกิจกรรม **“สงกรานต์วิถีไทย”** ได้แก่

 1.1 ส่งเสริมให้จังหวัดต่าง ๆ ใช้พื้นที่จัดกิจกรรมทางวัฒนธรรมและร่วมกันสืบสานประเพณีสงกรานต์ของท้องถิ่น

 1.2 ขอความร่วมมือจากประชาชนในการสืบสานคุณค่าสาระและสิ่งที่ควรทำของประเพณีสงกรานต์วิถีไทย เช่น ทำความสะอาดบ้านเรือน วัด สถานที่สาธารณะ ทำบุญตักบาตร ปฏิบัติธรรม ฟังเทศน์ สรงน้ำพระ รดน้ำขอพรผู้สูงอายุ เล่นน้ำอย่างพองาม

 1.3 รณรงค์ให้แต่งกายด้วยชุดสุภาพ ใช้ผ้าไทย ผ้าท้องถิ่นหรือชุดไทยย้อนยุคเข้าร่วม ในกิจกรรมต่าง ๆ

 1.4 ขอความร่วมมือผู้ประกอบการและประชาชนในการจัดกิจกรรมโดยคำนึงถึงวัฒนธรรมและความเหมาะสม และร่วมกันเฝ้าระวังทางวัฒนธรรม ทางสายด่วนวัฒนธรรม 1765

 2. การรณรงค์เรื่อง **“ใช้น้ำคุ้มค่า”** ได้แก่

 2.1 กำหนดพื้นที่ให้ประชาชนเล่นน้ำเพื่อควบคุมการใช้น้ำอย่างประหยัด คุ้มค่า ขอความร่วมมืองดใช้รถบรรทุกตระเวนสาดน้ำในพื้นที่ต่าง ๆ กำหนดระยะเวลาการเล่นน้ำ ให้เลิกเล่นน้ำในเวลาที่กำหนด ห้ามใช้แป้งและสีต่าง ๆ มาเล่น

 2.2 ขอความร่วมมือจากประชาชนให้ใช้อุปกรณ์ที่ปลอดภัยและประหยัดน้ำ เช่น ใช้ขันขนาดเล็ก ไม่ใช้ปืนฉีดน้ำแรงดันสูง เล่นน้ำอย่างสุภาพ

 2.3 ขอความร่วมมือประชาชนให้ใช้น้ำอย่างประหยัดรู้คุณค่าและใช้น้ำสะอาด เพื่อสุขอนามัย

 3. การรณรงค์**“ชีวาปลอดภัย”** ได้แก่

 3.1 ขอความร่วมมือภาคเอกชน ผู้ประกอบการ สถานบันเทิง ผู้จัดกิจกรรม กำหนดเวลาเปิด – ปิด จัดกิจกรรมและงดจำหน่ายเครื่องดื่มที่มีแอลกอฮอล์ ตามเวลาที่กฎหมายกำหนด

 3.2 ควบคุมและรณรงค์ผู้ใช้รถ โดยใช้มาตรการเมาไม่ขับและมีน้ำใจให้แก่กัน ในการ ใช้รถใช้ถนน หากพบเห็นการกระทำที่ไม่เหมาะสมให้แจ้งหน่วยงานหรือศูนย์รับแจ้งเหตุของหน่วยงานต่าง ๆ

 3.3 มาตรการ 6 ด้าน ได้แก่ ลดปัจจัยเสี่ยงด้านคน ถนน และยานพาหนะ มาตรการด้านความปลอดภัยแก่นักท่องเที่ยว ความปลอดภัยทางน้ำและการดูแลหลังเกิดอุบัติเหตุ

 3.4 มาตรการควบคุมความเร็วการใช้รถโดยให้ใช้รถใช้ถนนตามกฎจราจรอย่างเคร่งครัด ตรวจความพร้อมของผู้ขับรถสาธารณะ ศูนย์บริการตรวจสภาพรถฟรี รวมถึงมีศูนย์รับแจ้งเหตุร้องเรียนการใช้รถ ใช้ถนนโดยกรมการขนส่งทางบกและจุดบริการพักรถระหว่างการเดินทาง เพื่อลดการเกิดอุบัติเหตุในช่วง ประเพณีสงกรานต์

**5. เรื่อง ขอทบทวนมติคณะรัฐมนตรี เรื่องขออนุมัติเปิดสถานกงสุลสหพันธรัฐรัสเซีย ณ จังหวัดภูเก็ต เป็น เรื่องขออนุมัติเปิดสถานกงสุลใหญ่สหพันธรัฐรัสเซีย ณ จังหวัดภูเก็ต (กระทรวงการต่างประเทศ)**

 คณะรัฐมนตรีมีมติอนุมัติ**ทบทวนมติคณะรัฐมนตรีเมื่อวันที่ 11 กรกฎาคม 2560** ซึ่งอนุมัติกรณีรัฐบาลสหพันธรัฐรัสเซียเสนอขอเปิด**สถานกงสุล**สหพันธรัฐรัสเซีย ณ จังหวัดภูเก็ต โดยมีเขตกงสุลครอบคลุมจังหวัดภูเก็ต ชุมพร กระบี่ นครศรีธรรมราช นราธิวาส ปัตตานี พังงา พัทลุง ระนอง สตูล สงขลา ตรัง และยะลา **เป็น** ขอเปิด**สถานกงสุลใหญ่**สหพันธรัฐรัสเซีย ณ จังหวัดภูเก็ต โดยมีเขตกงสุลครอบคลุมจังหวัดภูเก็ต ชุมพร กระบี่ นครศรีธรรมราช นราธิวาส ปัตตานี พังงา พัทลุง ระนอง สตูล สงขลา ตรัง และยะลา ตามที่กระทรวง การต่างประเทศเสนอ

|  |
| --- |
| **ต่างประเทศ** |

**6. เรื่อง ร่างหนังสือการบริหารจัดการระหว่างเครือข่ายการติดตามตรวจสอบการตกสะสมของกรดในภูมิภาคเอเชียตะวันออก (EANET) และโครงการเฝ้าระวังบรรยากาศโลก ภายใต้องค์การอุตุนิยมวิทยาโลก (WMO/GAW) เกี่ยวกับการตกลงยอมรับให้ EANET เป็นเครือข่ายสนับสนุน WMO/GAW**

 คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. เห็นชอบร่างหนังสือการบริหารจัดการระหว่างเครือข่ายการติดตามตรวจสอบการตกสะสมของกรดในภูมิภาคเอเชียตะวันออก (Acid Deposition Monitoring Network in East Asia: EANET) และโครงการเฝ้าระวังบรรยากาศโลก ภายใต้องค์การอุตุนิยมวิทยาโลก (World Meteorological Organization: WMO/ Global Atmospheric Watch Programme: GAW) เกี่ยวกับการตกลงยอมรับให้ของ EANET เป็นเครือข่ายสนับสนุนของ WMO/GAW

 2. เห็นชอบให้ผู้ประสานงานหลักของประเทศไทย (National Focal Point) ภายใต้เครือข่าย EANET (ผู้อำนวยการสำนักจัดการคุณภาพอากาศและเสียง กรมควบคุมมลพิษ) เห็นขอบต่อร่างหนังสือฯ ดังกล่าว

 3. หากมีความจำเป็นต้องแก้ไขถ้อยคำในร่างหนังสือฯ ดังกล่าวในส่วนที่ไม่ใช่สาระสำคัญ และไม่ขัดต่อกฎหมาย ระเบียบข้อบังคับและผลประโยชน์ของประเทศไทย ให้ ทส. พิจารณาดำเนินการได้ โดยไม่ต้องนำเสนอคณะรัฐมนตรีพิจารณาอีกครั้ง

 **สาระสำคัญของร่างหนังสือฯ** มีวัตถุประสงค์เพื่อให้ประเทศเครือข่ายตกลงยอมรับว่าเครือข่าย EANET ซึ่งทำการตรวจวัดสารมลพิษที่สำคัญในบรรยากาศและไอออนที่สำคัญในหยาดน้ำฟ้า เป็นเครือข่ายสนับสนุนของ WMO/GAW และเพื่อกำหนดความรับผิดชอบของแต่ละฝ่าย

 **การดำเนินกิจกรรมของ EANET และ WMO/GAW** ประกอบด้วย (1) ดำเนินงานของเครือข่ายตามหลักการที่ได้ระบุไว้ในคู่มือแนวทางการติดตามตรวจสอบการตกสะสมของกรดในภูมิภาคเอเชียตะวันออก และคู่มือเทคนิคต่าง ๆ ที่เกี่ยวข้อง (2) ให้ข้อมูลสำหรับทุกสถานีของ EANET แก่ WMO/GAW (3) จัดเตรียมรายชื่อสถานีจากเครือข่ายที่เกี่ยวข้องและข้อมูลรายละเอียดที่เกี่ยวข้องให้แก่ระบบสารสนเทศข้อมูลสถานี GAW (4) สร้างลิงก์จากเว็บไซต์ของ EANET ไปยังหน้าแรกของศูนย์ข้อมูลระดับโลกของ WMO/GAW และ GAWSIS (5) อนุญาตให้ WMO/GAW ใช้ข้อมูลของ EANET และ EANET ใช้ข้อมูลของ WMO/GAW โดยไม่เสียค่าใช้จ่ายใด ๆ (6) กำหนดให้สถานีของ EANET เป็นสถานีสนับสนุนของ GAW ในฐานข้อมูลหน้าเว็บไซต์ และสิ่งพิมพ์ต่าง ๆ ของ GAW ตามความเหมาะสม และ (7) รวบรวมข้อมูลและผลิตภัณฑ์ต่าง ๆ ของ EANET เพื่อใช้ประโยชน์เป็นผลิตภัณฑ์ของ WMO/GAW

**7. เรื่อง ร่างปฏิญญาเสียมราฐ ค.ศ. 2018**

 คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบในหลักการต่อร่างปฏิญญาเสียมราฐ ค.ศ. 2018 และหากมีความจำเป็นต้องแก้ไข

ปรับปรุงถ้อยคำในร่างปฏิญญาเสียมราฐ ค.ศ. 2018 ในส่วนที่ไม่ใช่สาระสำคัญและไม่ขัดต่อผลประโยชน์ ของประเทศไทย ให้ ทส. สามารถดำเนินการได้ โดยไม่ต้องเสนอคณะรัฐมนตรีเพื่อพิจารณาอีกครั้ง

1. อนุมัติให้นายกรัฐมนตรีหรือผู้ที่ได้รับมอบหมายให้เป็นหัวหน้าคณะผู้แทนไทยในการประชุม

สุดยอดผู้นำลุ่มน้ำโขงตอนล่าง ครั้งที่ 3 เป็นผู้รับรองร่างปฏิญญาเสียมราฐ ค.ศ. 2018 (โดยจะร่วมกันรับรอง ร่างปฏิญญาฯ ดังกล่าวในวันที่ 5 เมษายน 2561 ณ เมืองเสียมราฐ ราชอาณาจักรกัมพูชา)

**สาระสำคัญของร่างปฏิญญาเสียมราฐ ค.ศ. 2018** เป็นเอกสารการแสดงเจตนารมณ์

เชิงนโยบายของประเทศสมาชิกคณะกรรมาธิการแม่น้ำโขงในการมุ่งเน้นการดำเนินงานตามพันธกรณีของความตกลงว่าด้วยความร่วมมือเพื่อการพัฒนาลุ่มแม่น้ำโขงอย่างยั่งยืน พ.ศ. 2538 **โดยมีแนวคิดหลักคือ การเพิ่มพูนความพยายามและความเป็นหุ้นส่วนของประเทศสมาชิกในการพัฒนาและบริหารจัดการทรัพยากรน้ำและทรัพยากร ที่เกี่ยวข้อง เพื่อบรรลุเป้าหมายการพัฒนาที่ยั่งยืนของลุ่มแม่น้ำโขง**

**8. เรื่อง การรับรองร่างปฏิญญารัฐมนตรีสำหรับการประชุม Asian and Pacific Energy Forum ครั้งที่ 2**

คณะรัฐมนตรีมีมติเห็นชอบและอนุมัติตามที่กระทรวงพลังงาน (พน.) เสนอ ดังนี้

1. เห็นชอบต่อร่างปฏิญญารัฐมนตรี (Minisrerial Declaration) ของการประชุม Asian and

Pacific Energy Forum ครั้งที่ 2

1. อนุมัติให้รัฐมนตรีว่าการกระทรวงพลังงาน (หรือผู้ที่ได้รับมอบอำนาจจากรัฐมนตรีว่าการ

กระทรวงพลังงาน) เป็นผู้ให้การรับรองในร่างปฏิญญารัฐมนตรีนี้ ร่วมกับรัฐมนตรีพลังงานหรือผู้แทนของกลุ่มประเทศสมาชิกดังกล่าวได้

 ทั้งนี้ หากมีความจำเป็นต้องแก้ไขปรับปรุงร่างปฏิญญารัฐมนตรีดังกล่าวในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ให้ พน. สามารถดำเนินการได้โดยให้นำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วยตามนัยมติคณะรัฐมนตรี (30 มิถุนายน 2558) เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ

 **สาระสำคัญของร่างปฏิญญารัฐมนตรีของการประชุม Asian and Pacific Energy Forum ครั้งที่ 2** สรุปได้ดังนี้

1. ยืนยันความมุ่งมั่นที่จะดำเนินการตามวาระการพัฒนาอย่างยั่งยืน ค.ศ. 2030 (พ.ศ. 2573) และ

บรรดาเป้าหมายแห่งการพัฒนาอย่างยั่งยืน (2030 Agenda for Sustainable Development and its Sustainable Development Goals : SDGs) เพื่อให้บรรลุวิสัยทัศน์ของเป้าหมายที่ 7 “รับรองการมีพลังงานที่ ทุกคนเข้าถึงได้ เชื่อถือได้ ยั่งยืนทันสมัย”

1. มุ่งสร้างความแข็งแกร่งให้กลไกความร่วมมือด้านพลังงานระดับภูมิภาค
2. ส่งเสริมกลไกและมาตรการทางการเงินให้แก่ภาครัฐและภาคเอกชน เพื่อให้เกิดนโยบายใน

การใช้เทคโนโลยีขั้นสูงทางพลังงาน การยกระดับความสามารถของระบบไฟฟ้า อุปกรณ์เครื่องใช้ไฟฟ้าที่ประหยัดพลังงาน การเพิ่มระดับบริโภคและการลงทุนด้านพลังงานหมุนเวียน พลังงานสะอาด และพลังงานฟอสซิลที่ทันสมัย เพื่อลดการใช้พลังงานที่สิ้นเปลืองและการบริโภคที่สูญเปล่า โดยให้ภาคเอกชนมีบทบาทมากขึ้น

1. ตระหนักถึงความสำคัญของการเชื่อมโยงทางพลังงานและศักยภาพของการขยายตัวด้านการค้า

ข้ามพรมแดน โดยจะส่งเสริมการแสวงหาความร่วมมือระดับภูมิภาคให้มากขึ้น

1. ตระหนักถึงบทบาทอันสำคัญของ UNESCAP ในการสนับสนุนการดำเนินการตามวาระการ

พัฒนาอย่างยั่งยืน ค.ศ. 2030 ซึ่งรวมถึง SDGs เป้าหมายที่ 7 และเป้าหมายอื่น ๆ เกี่ยวกับพลังงานด้วยการส่งเสริมให้มีการปรึกษาเชิงนโยบาย การแบ่งปันองค์ความรู้ ซึ่งรวมถึงความร่วมมือในระดับภูมิภาคย่อยและระดับภูมิภาค ภายใต้แผนงานระดับภูมิภาค (regional roadmap) และการพัฒนาด้านความเชื่อมโยงระบบสายส่งข้ามพรมแดน (cross-border power grig connectivity)

**9. เรื่อง แนวทางในการพัฒนาการประมงของประเทศให้ปลอดจากสัตว์น้ำและสินค้าประมงจากการทำประมงผิดกฎหมาย ขาดการรายงาน และไร้การควบคุม**

 คณะรัฐมนตรีมีมติรับทราบตามที่กระทรวงเกษตรและสหกรณ์ (กษ.) เสนอ ดังนี้

 1. รายงานผลการประชุมคณะกรรมการนโยบายการประมงแห่งชาติ ครั้งที่ 1/2561 เรื่อง แนวทางในการพัฒนาการประมงของประเทศไทยให้ปลอดจากสัตว์น้ำและสินค้าประมง จากการทำประมงผิดกฎหมาย ขาดการรายงาน และไร้การควบคุม (Illegal, Unreported and Unregulated: IUU)

 2. การแต่งตั้งคณะกรรมการแห่งชาติว่าด้วยการประมงปลอดจากสัตวืน้ำและสินค้าประมง จากการทำประมงผิดกฏหมาย ขาดการรายงาน และไร้การควบคุมเพื่อเป็นกลไกการทำงานอย่างต่อเนื่อง

 **สาระสำคัญของเรื่อง**

 **1. คณะกรรมการนโยบายการประมงแห่งชาติ ในการประชุมครั้งที่ 1/2561 มีมติเห็นชอบแนวทางการพัฒนาการประมงของประเทศให้ปลอดจากสัตว์น้ำและสินค้าประมงIUU** ซึ่งสอดคล้องกับแผนปฏิบัติการระดับสากลเพื่อการป้องกัน ยับยั้ง และขจัดการทำประมงผิดกฎหมาย ขาดการรายงาน และไร้การควบคุม (International Plan of Action to prevent, deter and eliminate illegal, unreported and unregulated fishing: IPOA - IUU) ประกอบด้วย มาตรการทั่วไปที่มีเป้าหมายสำหรับรัฐทั้งปวง มาตรการที่มีเป้าหมายเฉพาะสำหรับรัฐเจ้าของธง รัฐชายฝั่ง และรัฐเจ้าของท่าเรือ รวมทั้งมาตรการด้านการค้า

 **2.** **การแต่งตั้งคณะกรรมการแห่งชาติว่าด้วยการประมงปลอดจากสัตว์น้ำและสินค้าประมงจากการทำประมงผิดกฎหมาย ขาดการายงาน และไร้การควบคุม** เพื่อทำหน้าที่ในการกำหนดนโยบาย กำกับดูแล ขับเคลื่อน และผลักดันเพื่อให้การดำเนินงานดังกล่าวเป็นไปด้วยความถูกต้อง รวดเร็ว และบรรลุผลสำเร็จตามเจตจำนง

 **องค์ประกอบคณะกรรมการ** ประกอบด้วย รองนายกรัฐมนตรี (พลเอก ฉัตรชัย สาริกัลยะ) เป็นประธานกรรมการ รัฐมนตรีว่าการกระทรวงเกษตรและสหกรณ์ รัฐมนตรีว่าการกระทรวงคมนาคม และผู้บัญชาการทหารเรือ เป็นรองประธานกรรมการ ปลัดกระทรวงการต่างประเทศ ผู้บัญชาการตำรวจแห่งชาติ ผู้อำนวยการสำนักงานกลางแห่งชาติ องค์การตำรวจสากลในประเทศไทย อธิบดีกรมศุลกากร อธิบดีกรมสนธิสัญญาและกฎหมาย อธิบดีกรมเจ้าท่า อธิบดีกรมเจรจาการค้าระหว่างประเทศ และเลขาธิการคณะกรรมการกฤษฎีกา เป็นกรรมการ และอธิบดีกรมประมง เป็นกรรมการและเลขานุการ

 **อำนาจหน้าที่**

 1. กำหนดนโยบายเกี่ยวกับการพัฒนาการประมงของประเทศไทยให้ปลอดจากสัตว์น้ำและสินค้าประมง IUU

 2. กำกับดูแล ให้ความเห็นชอบ ประสานความร่วมมือหรือดำเนินการใด ๆ ในการขับเคลื่อนการปฏิบัติตามนโยบาย แผนงาน โครงการของหน่วยงาน ตลอดจนภาคส่วนที่เกี่ยวข้องกับการประมงปลอดจากสัตว์น้ำและสินค้าประมง IUU

 3. แต่งตั้งที่ปรึกษา ผู้ช่วยเลขานุการ คณะอนุกรรมการหรือคณะทำงาน เพื่อช่วยปฏิบัติงานได้ตามความจำเป็นและเหมาะสม

 4. ปฏิบัติงานอื่น ๆ ตามที่นายกรัฐมนตรีมอบหมาย

|  |
| --- |
| **แต่งตั้ง** |

**10. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงบประมาณเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 6 ราย ตั้งแต่วันที่มีคุณสมบัติครบถ้วนสมบูรณ์ ดังนี้

 1. **นางสาวชวนชม กิจพันธ์** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 2 พฤศจิกายน 2560

 2. **นางสาวศิลักษณ์ ปั้นน่วม** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 2 พฤศจิกายน 2560

 3. **นางพิมพร โอวาสิทธิ์** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 2 พฤศจิกายน 2560
 4. **นายสุรยุทธ ศรีประเสริฐ** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 2 พฤศจิกายน 2560

 5. **นายสมชัย รอดเรือง** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 6 พฤศจิกายน 2560

 6. **นายทวีศักดิ์ ชพานนท์** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 10 พฤศจิกายน 2560

 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**11. เรื่อง การแต่งตั้งกรรมการผู้ทรงคุณวุฒิในคณะกรรมการสถาบันอนุญาโตตุลาการ**

 คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งกรรมการผู้ทรงคุณวุฒิในคณะกรรมการสถาบันอนุญาโตตุลาการ จำนวน 5 คน ดังนี้ 1. รองศาสตราจารย์กุลภัทรา สิโรดม 2. นายประสัณห์ เชื้อพานิช 3. นางภัทรียา เบญจพลชัย 4. นายวัลลภ นาคบัว 5. นางวิลาวรรณ มังคละธนะกุล ทั้งนี้ ตั้งแต่ วันที่ 3 เมษายน 2561 เป็นต้นไป

**12. เรื่อง แต่งตั้งกรรมการผู้ช่วยรัฐมนตรี**

 คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอแต่งตั้ง **ศาสตราจารย์ นฤมล สอาดโฉม** เป็นกรรมการผู้ช่วยรัฐมนตรี ทั้งนี้ ตั้งแต่วันที่นายกรัฐมนตรีลงนามในประกาศแต่งตั้งและมอบหมายให้เป็นผู้ช่วยรัฐมนตรีประจำกระทรวงการคลัง

**13. เรื่อง การแต่งตั้งคณะกรรมการพิจารณาร่างพระราชบัญญัติตำรวจแห่งชาติ พ.ศ. ....**

 คณะรัฐมนตรีมีมติรับทราบการแต่งตั้งคณะกรรมการพิจารณาร่างพระราชบัญญัติตำรวจแห่งชาติ พ.ศ. .... ตามที่รองนายกรัฐมนตรี (นายวิษณุ เครืองาม) เสนอ ดังนี้

 **ฝ่ายคณะกรรมการกฤษฎีกา (คณะพิเศษ)**

 1. นายมีชัย ฤชุพันธุ์ (ประธานกรรมการร่างรัฐธรรมนูญ) ประธาน

 2. นายวิษณุ เครืองาม (รองนายกรัฐมนตรี)

 3. นายบวรศักดิ์ อุวรรณโณ (ประธานกรรมการปฏิรูปประเทศด้านกฎหมาย)

 4. นายอัชพร จารุจินดา (ประธานกรรมการปฏิรูปประเทศด้านกระบวนการยุติธรรม)

 5. นายสมชาย พงษธา (กรรมการกฤษฎีกา)

 6. คุณหญิงทิพาวดี เมฆสวรรค์ (อดีตเลขาธิการ ก.พ.)

 7. นายธานิศ เกศวพิทักษ์ (กรรมการปฏิรูปประเทศด้านกระบวนการยุติธรรม (ตำรวจ))

 8. นายเข็มชัย ชุติวงศ์ (อัยการสูงสุด)

 **ฝ่ายกรรมการอื่น**

 9. พลเอก บุญสร้าง เนียมประดิษฐ์ (ประธานกรรมการปฏิรูปประเทศด้านกระบวนการยุติธรรม (ตำรวจ))

 10. นายประพันธ์ นัยโกวิท (กรรมการร่างรัฐธรรมนูญ)

 11. นายคำนูณ สิทธิสมาน (กรรมการปฏิรูปประเทศด้านกฎหมาย)

 12. นายอุดม รัฐอมฤต (คณบดีคณะนิติศาสตร์ มหาวิทยาลัยธรรมศาสตร์)

 13. พลตำรวจโท อำนวย นิ่มมะโน (กรรมการปฏิรูปประเทศด้านกระบวนการยุติธรรม (ตำรวจ))

 14. นายศุภชัย ยาวะประภาษ (กรรมการปฏิรูปประเทศด้านกระบวนการยุติธรรม (ตำรวจ))

 15. พลตำรวจเอก รุ่งโรจน์ แสงคร้าม (รองผู้บัญชาการตำรวจแห่งชาติ)

 16. นายวรรณชัย บุญบำรุง (รองเลขาธิการคณะกรรมการกฤษฎีกา)

..................................